Austria Madalmaad

Austria Madalmaad (saksa Österreichische Niederlande; hollandi Oostenrijkse Nederlanden; ladina Belgium Austriacum) oli periood, millal Habsburgide monarhia hoidis kontrolli all Lõuna-Madalmaid (tänapäeva Belgia) 1714. aastast kuni selle annekteerimiseni pärast Sprimonti lahingut Prantsuse revolutsiooniliste vägede poolt 1794. aastal ja pärast Baseli rahu 1795. aastal. Austria siiski ei loobunud oma nõuetest provintsile 1797. aasta Campo Formio rahuni. Austria Madalmaad oli mittepidev territoorium, mis koosnes sellest, mis nüüd on Lääne-Belgia, samuti suurem Luksemburg, mida eraldas Liège'i piiskopkond. Peamised keeled olid saksa (sealhulgas letseburgi), hollandi (flaami) ja ladina, koos Pikardi ja Vallooni keelega.

Ajalugu 

Rastatti rahuga (1714) pärast Hispaania pärilussõda loovutati Hispaania Madalmaade säilinud osad Austriale.

Austerlased olid oma provintsi korrashoius ükskõiksed ja kindlused piki piiri (Barjäärikindlused) mehitati lepingu järgi Hollandi vägedega. Ala anti Austriale tegelikult suuresti Briti ja Hollandi nõudel, kuna need riigid kartsid potentsiaalset Prantsuse domineerimist piirkonnas.

Karl VI püüdis kasutada Austria Madalmaid võistluses Briti ja Hollandi kaupmeestega ettevõtmises, mis tuntud kui Oostende kompanii.

18. sajandi lõpu poole oli Habsburgi valitsejate peamine välispoliitiline eesmärk vahetada Austria Madalmaad Baieriga, mis ümbritses Habsburgide valdusi Lõuna-Saksamaal. 1757. aasta Versailles' lepinguga nõustus Austria looma Lõuna-Madalmaades sõltumatu riigi, mida valitseks Parma hertsog Filippo ja mehitaksid Prantsuse väed vastutasuks Prantsuse abi eest Sileesia tagasivallutamisel. Siiski tühistati kokkulepe hiljem 1758. aasta Versailles' lepinguga ja Austria võim jätkus.

1784. aastal tõstis Joseph II üles pikaajalise vimma Antwerpeni suhtes, mille kunagi õitsev kaubandus hävis Schelde jääva sulgemisega, ja nõudis, et Hollandi Vabariik avaks jõe laevadele. Siiski ei olnud keisri hoiak sõjakas ja ta lõpetas sõjategevuse pärast niinimetatud Katlasõda, mis sai nime selle järgi, et ainus "kaotus" oli katel. Kuigi Joseph kindlustas 1785. aasta Fontainebleau lepinguga, et Lõuna-Madalmaad pidid saama Hollandi Vabariigilt kompensatsiooni jätkuva Schelde sulgemise eest, ei toonud selle saavutamine talle palju populaarsust juurde.

Brabanti revolutsioon 

1780. aastatel reageerisid Austria Madalmaad vihaselt Joseph II tehtavatele püüdlustele rakendada territooriumil liberaalseid reforme. 1789. aastal ületas emigrantlike patriootide vägi Hollandi Vabariigi piiri ja võitis keiserlikku armeed Turnhout' lahingus ja sundis keisriväed territooriumilt taganema, julgustades mitmeid ülestõuse linnades üle kogu maa. 11 eraldi väikeriiki, mis moodustasid Austria Madalmaad (välja arvatud Luksemburgi hertsogkond, mis oli ikka veel okupeeritud), kuulutasid sõltumatust ja asutasid Belgia ühendriigid. 1790. aasta lõpul surusid keiserlikud väed (Saksa-Rooma riigi sõjalisel toetuseel) mässu maha (ja teise sarnase Liège'is) ja taastasid Leopold II juhtimisel kontrolli territooriumi üle.

Prantsuse võim 

1794. aastal annekteerisid Prantsuse revolutsiooniarmeed Austria Madalmaad ja liidendasid need Prantsuse Vabariiki.

Vaata ka 

 Lõuna-Madalmaad

Madalmaad
Habsburgid
Belgia ajalugu
Hollandi ajalugu